## Uredba o Uredu predsjednika Vlade Republike Hrvatske

### NN 5/2012 (12.1.2012.), Uredba o Uredu predsjednika Vlade Republike Hrvatske

VLADA REPUBLIKE HRVATSKE

77

Na temelju članka 18. stavka 7. Zakona o Vladi Republike Hrvatske (»Narodne novine«, broj 150/2011) i članka 63. stavka 2. Zakona o sustavu državne uprave (»Narodne novine«, broj 150/2011), Vlada Republike Hrvatske je na sjednici održanoj 12. siječnja 2012. godine donijela

UREDBU

O UREDU PREDSJEDNIKA VLADE REPUBLIKE HRVATSKE

I. OPĆE ODREDBE

Članak 1.

Ovom Uredbom propisuje se djelokrug Ureda predsjednika Vlade Republike Hrvatske (u daljnjem tekstu: Ured), unutarnje ustrojstvo Ureda, nazivi unutarnjih ustrojstvenih jedinica, način rada Ureda, okvirni broj potrebnih državnih službenika te druga pitanja od značaja za rad Ureda.

Članak 2.

Radi učinkovitog obavljanja dužnosti predsjednika Vlade Republike Hrvatske (u daljnjem tekstu: predsjednik Vlade), sukladno Ustavu Republike Hrvatske i Zakonu o Vladi Republike Hrvatske, Ured obavlja savjetodavne, analitičke, stručne i administrativne poslove za potrebe predsjednika Vlade, a osobito poslove:

– sustavnog praćenja, razmatranja i utvrđivanja stanja u pojedinom području radi izrade stručnih mišljenja i studija,

– izrade strateških razvojnih planova i analiza,

– pripreme prijedloga pojedinih projekata iz programa Vlade Republike Hrvatske (u daljnjem tekstu: Vlada) i usklađivanja njihove provedbe,

– stručne obrade i pripreme materijala potrebnih za sudjelovanje predsjednika Vlade u radu Užega kabineta Vlade (u daljnjem tekstu: Uži kabinet), Vlade i Hrvatskoga sabora,

– izrade materijala potrebnih za sudjelovanje predsjednika Vlade na radnim, konzultativnim i koordinativnim sastancima,

– koordinacije između Vlade i Hrvatskoga sabora,

– sudjelovanja, u suradnji s Glavnim tajništvom Vlade (u daljnjem tekstu: Glavno tajništvo), u pripremi i sazivanju sjednica Užega kabineta i savjeta predsjednika Vlade,

– provedbe pripremnih aktivnosti potrebnih za imenovanje posebnih savjetnika predsjednika Vlade, odnosno za osnivanje savjeta predsjednika Vlade i imenovanje članova savjeta iz članka 23. Zakona o Vladi Republike Hrvatske,

– usklađivanja rada ureda Vlade iz članka 27. Zakona o Vladi Republike Hrvatske,

– stručne pripreme i organizacije posjeta predsjednika Vlade u zemlji i inozemstvu,

– druge poslove po nalogu predsjednika Vlade.

Pored poslova iz stavka 1. ovoga članka, u Uredu se obavljaju i poslovi izvješćivanja javnosti o politici i aktivnostima Vlade – predsjednika i potpredsjednika Vlade, upoznavanja Vlade o sadržaju i stajalištima medija i javnosti, poslovi izravne komunikacije s građanima, koordiniranja komunikacijskih aktivnosti ministarstava i državnih ureda, vođenja dokumentacije koja se odnosi na priopćenja za javnost, poslovi akreditacije novinara i drugi poslovi s tim u vezi, te se obavljaju drugi poslovi koje Uredu povjeri predsjednik Vlade.

II. NAČIN UPRAVLJANJA RADOM UREDA

Članak 3.

Radom Ureda upravlja predstojnik Ureda kojeg imenuje i razrješava Vlada, na prijedlog predsjednika Vlade, a koji za svoj rad odgovara predsjedniku Vlade.

Predstojnik Ureda ima položaj zamjenika ministra i državni je dužnosnik.

U upravljanju Uredom, predstojnik Ureda ima prava i ovlasti čelnika tijela državne uprave.

Predstojnik Ureda obvezni je član svih stalnih radnih tijela Vlade, sudjeluje u pripremi i sazivanju Užega kabineta, u suradnji s Glavnim tajništvom, te sudjeluje u radu sjednice Vlade.

Predstojnik Ureda, po potrebi, sudjeluje u radu savjeta predsjednika Vlade.

Predstojnik Ureda ovlašten je svojim aktom odrediti izgled i sadržaj službene iskaznice za sve zaposlene u Uredu.

Članak 4.

Predstojnik Ureda ima zamjenika kojeg imenuje i razrješava Vlada, na prijedlog predsjednika Vlade, a koji za svoj rad odgovara predsjedniku Vlade i predstojniku Ureda.

Zamjenik predstojnika Ureda ima položaj pomoćnika ministra i državni je dužnosnik.

Zamjenik predstojnika Ureda zamjenjuje predstojnika Ureda u slučaju njegove odsutnosti ili spriječenosti te obavlja druge poslove koje mu povjeri predstojnik Ureda.

III. UNUTARNJE USTROJSTVO UREDA

Članak 5.

U Uredu se za obavljanje poslova iz članka 2. ove Uredbe ustrojavaju sljedeće unutarnje ustrojstvene jedinice:

– Služba za koordinaciju rada savjetnika predsjednika Vlade i savjetnika u Uredu,

– Služba za odnose s javnošću,

– Odjel za građane,

– Odjel općih, administrativnih i organizacijskih poslova za potrebe predsjednika Vlade.

Članak 6.

U Službi za koordinaciju rada savjetnika predsjednika Vlade i savjetnika u Uredu ustrojavaju se sljedeći odjeli:

– Odjel za koordinaciju rada savjetnika predsjednika Vlade,

– Odjel za koordinaciju rada savjetnika u Uredu.

Službom iz stavka 1. ovoga članka upravlja voditelj Službe.

Odjelima iz stavka 1. ovoga članka upravljaju voditelji odjela.

Članak 7.

U Odjelu za koordinaciju rada savjetnika predsjednika Vlade obavljaju se poslovi sustavnog praćenja, razmatranja i utvrđivanja stanja u pojedinom području radi izrade stručnih mišljenja i studija za potrebe predsjednika Vlade, izrade strateških razvojnih planova i analiza, pripreme prijedloga i usklađivanja provedbe pojedinih projekata iz programa Vlade, poslovi stalne ili povremene naravi od značaja za obavljanje dužnosti predsjednika Vlade, poslovi koordinacije između Vlade i Hrvatskoga sabora.

Za obavljanje pojedinih poslova iz stavka 1. ovoga članka predsjednik Vlade imenuje savjetnike predsjednika Vlade koji imaju status državnog službenika.

Članak 8.

U Odjelu za koordinaciju rada savjetnika u Uredu obavljaju se savjetodavni, analitički, stručni i administrativni poslovi za potrebe predsjednika Vlade, kao i za potrebe savjetnika predsjednika Vlade, a osobito: stručna analiza, obrada i priprema materijala potrebnih za sudjelovanje predsjednika Vlade u radu Vlade, Užeg kabineta, u radu Hrvatskoga sabora, na radnim, konzultativnim i koordinativnim sastancima, provedba pripremnih aktivnosti potrebnih za imenovanje posebnih savjetnika predsjednika Vlade, odnosno za osnivanje i rad savjeta predsjednika Vlade i imenovanje članova savjeta iz članka 23. Zakona o Vladi Republike Hrvatske, stručne aktivnosti u vezi s pripremom i organizacijom posjeta predsjednika Vlade u zemlji i u inozemstvu, te drugi poslovi po nalogu predsjednika Vlade.

Članak 9.

U Službi za odnose s javnošću ustrojavaju se sljedeći odjeli:

– Odjel za medije,

– Odjel za online komunikaciju,

– Odjel za analitiku.

Službom iz stavka 1. ovoga članka upravlja glasnogovornik Vlade (u daljnjem tekstu: glasnogovornik) kojeg imenuje i razrješava Vlada, na prijedlog predsjednika Vlade, a koji za svoj rad odgovara predsjedniku Vlade i predstojniku Ureda u dijelu koji se odnosi na izvršavanje poslova Službe unutar djelokruga Ureda propisanog člankom 2. ove Uredbe.

Glasnogovornik ima položaj pomoćnika ministra i državni je dužnosnik.

Odjelima iz stavka 1. ovoga članka upravljaju voditelji odjela.

Članak 10.

Odjel za medije obavlja sljedeće poslove:

1. obavještavanje domaće i strane javnosti o djelatnosti Vlade i njezinih članova (konferencije za novinare, izjave, intervjui, priopćenja, obavijesti, briefinzi i drugo),

2. davanje odgovora i informacija na pitanja novinara,

3. organiziranje medijskog praćenja rada Vlade,

4. organiziranje medijskih i javnih nastupa članova Vlade,

5. pripremanje i izvedba medijskih kampanja i događaja vezanih uz Vladine programe (u suradnji s nadležnim ministarstvima),

6. akreditiranja novinara koji prate rad Vlade,

7. poslove vezane uz unutarnje informiranje,

8. poslove vezane uz Zakon o medijima i Zakon o elektroničkim medijima.

Članak 11.

Odjel za online komunikaciju obavlja sljedeće poslove:

1. pružanje informacija građanima i javnosti o aktivnostima i politici Vlade preko internetskog portala i službenih računa Vlade na društvenim mrežama,

2. uređivanje, izdavanje, te online distribucija svih materijala koji informiraju javnost o radu i aktivnostima Vlade,

3. uređivanje i održavanje internetskog portala Vlade i ostalih Vladinih portala, ovisno o potrebama,

4. otvaranje i vođenje službenih računa Vlade na društvenim mrežama,

5. ostale poslove vezane za online komunikaciju.

Članak 12.

Odjel za analitiku obavlja sljedeće poslove:

1. tekstualne i kvantitativno-kvalitativne analize medijskih objava,

2. informiranja Vlade o sadržaju i stavovima medija i javnosti o pojedinim temama,

3. organiziranja ispitivanja javnog mnijenja,

4. praćenja medijskih objava o Vladi,

5. pripremanja svih materijala za javne istupe predsjednika i potpredsjednika Vlade te prema potrebi i ostalih članova Vlade,

6. poslove vođenja baze podataka Odjela.

Članak 13.

U Odjelu za građane obavljaju se poslovi izravne komunikacije s građanima (upiti, predstavke i žalbe građana, pisma građana, elektronička pošta građana, besplatni faks i telefoni i sl.), analize podataka dobivenih iz komunikacije s građanima, poslovi vezani uz Zakon o pravu na pristup informacijama te poslovi vođenja baze podataka Odjela.

Odjelom iz stavka 1. ovoga članka upravlja voditelj Odjela.

Članak 14.

U Odjelu općih, administrativnih i organizacijskih poslova za potrebe predsjednika Vlade obavljaju se opći, administrativni i organizacijski poslovi potrebni za izvršavanje dužnosti predsjednika Vlade, a osobito obrada službenih bilješki s redovitih i protokolarnih sastanaka, obavljanje poslova korespondencije s tijelima državne vlasti u Republici Hrvatskoj i inozemstvu, različite vrste prijepisa, primitak i otprema pošte, poslove pohrane svih dokumenta nastalih radom predsjednika Vlade i Ureda, sudjelovanje u pripremi protokolarnih i drugih aktivnosti u vezi s obavljanjem dužnosti predsjednika Vlade, te drugi poslovi koje Odjelu povjeri predsjednik Vlade i predstojnik Ureda.

Odjelom iz stavka 1. ovoga članka upravlja voditelj Odjela.

Članak 15.

Poslove iz djelokruga Ureda propisanog člankom 2. ove Uredbe obavljaju državni službenici, a po potrebi, sukladno članku 23. Zakona o Vladi Republike Hrvatske, imenovani posebni savjetnici.

Članak 16.

Okvirni broj državnih službenika potrebnih za obavljanje poslova iz djelokruga Ureda određuje se u Tablici koja je sastavni dio ove Uredbe.

IV. PRIJELAZNE I ZAVRŠNE ODREDBE

Članak 17.

Danom stupanja na snagu ove Uredbe, državni službenici zatečeni u Uredu nastavljaju raditi na svojim dosadašnjim radnim mjestima te zadržavaju plaće i druga prava prema dosadašnjim rješenjima do donošenja rješenja o rasporedu na radna mjesta, u skladu s ovom Uredbom i Pravilnikom o unutarnjem redu Ureda.

Danom stupanja na snagu ove Uredbe, državne službenike zatečene u Uredu za odnose s javnošću preuzima Ured, koji nastavljaju s radom na svojim dosadašnjim radnim mjestima te zadržavaju plaće i druga prava prema dosadašnjim rješenjima do donošenja rješenja o rasporedu na radna mjesta, u skladu s ovom Uredbom i Pravilnikom o unutarnjem redu Ureda.

Danom stupanja na snagu ove Uredbe, Ured preuzima opremu, pismohranu i drugu dokumentaciju, sredstva za rad, financijska sredstva, te prava i obveze Ureda za odnose s javnošću.

Članak 18.

Predstojnik Ureda donijet će Pravilnik o unutarnjem redu Ureda u roku od 30 dana od dana stupanja na snagu ove Uredbe.

Članak 19.

Predstojnik Ureda donijet će rješenja o rasporedu službenika na radna mjesta u roku od 30 dana od dana stupanja na snagu Pravilnika o unutarnjem redu Ureda.

Članak 20.

Danom stupanja na snagu ove Uredbe prestaje važiti Uredba o Uredu predsjednika Vlade Republike Hrvatske (»Narodne novine«, broj 129/2002) i Uredba o Uredu za odnose s javnošću (»Narodne novine«, broj 39/2009).

Članak 21.

Ova Uredba stupa na snagu danom objave u »Narodnim novinama«.

Klasa: 022-03/12-01/02

Urbroj: 5030106-12-1

Zagreb, 12. siječnja 2012.

Predsjednik
Zoran Milanović, v. r.

TABLICA S OKVIRNIM BROJEM DRŽAVNIH SLUŽBENIKA U UREDU PREDSJEDNIKA VLADE REPUBLIKE HRVATSKE

|  |  |
| --- | --- |
| 1. Ured predsjednika Vlade Republike Hrvatske | Broj izvršitelja |
| Predstojnik Ureda – dužnosnik | 1 |
| Zamjenik predstojnika Ureda – dužnosnik | 1 |
| Glasnogovornik – dužnosnik | 1 |
| 2. Služba za koordinaciju rada savjetnika predsjednika Vlade i savjetnika u Uredu |  |
| Odjel za koordinaciju rada savjetnika predsjednika Vlade | 6 |
| Odjel za koordinaciju rada savjetnika u Uredu | 6 |
| 3. Služba za odnose s javnošću | **1** |
| Zamjenik glasnogovornika | 1 |
| Odjel za medije | 6 |
| Odjel za online komunikaciju | 7 |
| Odjel za analitiku | 6 |
| 4. Odjel za građane | 5 |
| 5. Odjel općih, administrativnih i organizacijskih poslova za potrebe predsjednika Vlade | **8** |
|  |  |
| Ukupno | **49** |

Uredba, NN 5/2012-77